روسيا

**لفيديرالية د روسيا** ولا **ليتيحاد الروسي** ولا **روسيا** (ب الروسية **Российская Федерация**، *روسيسكايا فيديراتسيا*) هي واحد لبلاد جات فالشمال د آسيا ؤ شّمال شّرقي د أوروپا. روسيا هي أكبر بلاد ف لعالم من جيهت لمساحة، الين كورتيسللي هي كتر من 17 مليون كم²، و تيسكنو فيها شويا كتر من 146 مليون د الناس. حيت روسيا بلاد كبيرة بزاف، كيحدًوها بزاف د لبلدان من لغرب ومن لجنوب. هاد لبلدان هوما: النورڤيج، فينلاندا، إسطونيا، لاتڤيا، ليتوانيا، پولونيا، بيلاروسيا، أوكرانيا، جورجيا، آزيربايدجان، كازاخيستان، الشينوا، مونݣوليا و كوريا الشمالية.

لجمهورية د روسيا هي فيديرالية فيها 85 كيان تيحادي (كيتسماو أوبلاسط) بحال لجمهوريات لمحلية ولا لأقاليم، اللي عندها لبرلمان و لحوكومات لمحلية ديالها. لعاصمة د روسيا هي موسكو، وهي لمقر د لحكومة لمركزية. لفلوس ديالها هي الروبل، الرئيس ديالها هو ڤلاديمير پوتين.

روسيا هي واحد لبلاد اللي أترات فلمسار د لعالم من بزاف د الجوايه. فلقرن 18 كانت لإمبراطورية د روسيا كبيرة لدرجة تعتابرات تالت أكبر إمبراطورية فالتاريخ.

ف عام 1922، كانت روسيا من لمؤسسين ديال ليتيحاد السوڤياتي، اللي كان هو لمنافس د ميريكان وقت لحرب لباردة. ف 1991 طاح ليتيحاد السوڤياتي وخرجو منو بزاف د لجمهوريات، منها جمهورية روسيا ليتيحادية كيما كانعرفوها دابا.

روسيا كاتّعتابر من بين لبلدان لي عندها پوطونسييل تولي قوة عوضما، مكلاصية 52 ف مؤشر التنمية البشرية، ؤ 11 ف نّاتج دّاخلي لإجمالي، ؤ 6 ف نّاتج دّاخلي لإجمالي على حساب لقدرة د شّرا. ؤ معتارف بيها كا قوة نووية، ؤ عندها أكبر صطوك ديال سّلاح نّووي ف لعالم، ؤ تاني أقوى جيش ف لعالم.

## لأصل د سّمية
كلمة "روسيا" جات ف لأصل من سّمية ديال شعب "رّوس" لي كانو جماعة د نّورديين هاجرو من لمنطقة د سّويد ديال دابا، مابين لقرن 8 ؤ لقرن 11 ميلادي، ؤ أسسو دولة كيسمّيوها تّوارخيا "روس لكيڤية". هاد دّولة تقسمات ل دويلات، لي دابا كانلقاو ف ؤكرانيا ؤ بيلاروسيا، ؤ وحدة منهوم لي كانت كاتسمّا ، *روسكايا زيمليا*، تطورات ل روسيا لي كانعرفو دابا. ملي تأسسات دّوكية لكبيرة د موسكو، بعض لمناطق لي كانت تابعة ل إمارة روس لكييڤية بدات كاتخدّم سّمية ليونانية ديال لبلاد د رّواسا، لي هيّا  (*روصيا*)، ؤ هاد لموصطلح تعمم ؤ بدا كيتخدّم على لبلاد لي كانعرفوها دابا ب روسيا.

## لجغرافيا ؤ تّضاريس
روسيا هيّا لبلاد لي عندها أكبر تيساع ف لعالم، لي كيمتّل ضّوبل د تّيساع د كانادا، لي جات ف رّتبة تّانية. ؤ كاتمتد على شمال أسيا كاملو، ؤ شّرق د ؤروپا، على 11 منطقة زمانية، ؤ فيها تنوع كبير ديال تّضاريس ؤ لمشاهد طّابيعية، من صّحاري ل سهوب ل لغابات ؤ توندرا أركتيكية. روسيا كيدوز منها أطول واد ديال ؤروپا لي هوّا واد لڤولݣا ؤ فيها أكبر ضاية ف نفس لقارة، لي هيّا ضاية لاضوݣا، ؤ أعمق وحدة ف لعالم لي هيّا ضاية بايكال، ؤ تسجلات فيها أبرد درجة د حرارة ف لعالم، برا د لمناطق لقطبية.

## سّكان

روسيا فيها تنوع إتني كبير بزاف. أغلبية د سّكان هوما رواسا ب لإتنية، ولاكين كاينين كتر من 120 إتنية خرة، لي كيهضرو ب بزاف د لّوغات ؤ كيتبعو أديان ؤ تقاليد تقافية مختالفة. أغلبية د سّكان عايشين ف طّرف لؤروپي د روسيا، سيرتو ف جوايه موسكو. كاينين بزاف د رّواسا ف طّرف لأسياوي حتا هوّا، ؤ من لقرن 17، كانو ديجا ناس ناطقين ب رّوسية كيهاجرو جيهت شّرق ل سيبيريا، شّي لي خلا مدون ڤلاديڤوسطوك ؤ إيركوتسك يزداهرو دابا.

## تّاريخ

### تال عام 1000
بزاف د شّعوب دازو من لمنطقة لي فيها دابا روسيا، من عصور قبلتاريخية، سيرتو من لألفية تّانية قبل لميلاد، بحال شعوب هندوؤروپية، شعوب ؤرال-ألطائية ؤ غيرهوم. ف لعصور لقديمة، بانو مستعمرات إيرانية ؤ يونانية ف لمنطقة لي دابا كاينة ف ؤكرانيا. هاد لإمبراطوريات على ما كيبان ستاغلو لغابات ف لمنطقة مابين جبال لؤرال ؤ واد لڤولݣا ل أغراض قتيصادية، ولاكين ماكيبانش بلي خلاو شي أتار موهيمين تماك. مابين لقرن 4 ؤ لقرن 9 ميلادي، لقبايل د لهان، لأڤار، لݣواوطا ؤ لماݣيار (لهنݣاريين لقدام)، دازو من هاد لمناطق، ولاكين حتا هوما ماكيبانش بلي دارو شي تأتير على سّلاڤيين لي كانو بداو كينتاشرو ؤ كيستاقرو تماك. ف لقرن تّاسع، ب تّأتير د لمجي ديال تجار من شمال ؤروپا ؤ شّرق لأوسط، غادي يطراو تحولات موهيمة ف لمجتمع سّلاڤي على لمستويات لقتيصادية، جّتيماعية ؤ سّياسية. بزاف د هاد تّجار كانو خدامين ف مؤسسات تيجارية لي لمقر ديالها كان ف شمال إيران ؤ شمال إفريقيا.

ف جوايه 830 كيبان أول حاكم ديال رّوس، لي أصلهوم من سكانديناڤيا، سيرتو سّويد، ؤ لي كان لّقب ديالو خاݣان ؤلا خان ؤ دكروه مصادر إسلامية ؤ غربية. هاد دّولة لي كانت ف جوايه مدينة ريازان لي كاينة دابا ف روسيا، تقدر تّعتابر لجدة لّولة ديال روس لكيڤية ؤ من بعد ديالت روسيا لحالية. رّوس لقدام معا جماعات سكانديناڤية خرة غادي يوسّعو تيريطوار ديالهوم، ؤ غادي يديرو هجومات على طّرقان نّهرية لي كيدّيو ل إسطانبول ؤ بغداد. هاد سّكانديناڤيين كانو معروفين ب سميت لڤارانݣيين، لي كانو كينتاميو ل قبايل ؤ فاميلات مختالفة ؤ متصارعة بيناتها. واحد من أهم شّخصيات د لڤارانݣيين هوّا أمير سميتو روريك، لي أسس سلالة لي حكمات بزاف د مناطق ديال سّلاڤيين شّرقيين حتال 1598. شّقوفا د لفلوس لي أصلهوم من شّرق لأوسط، ؤ لي وصلو تال سكانديناڤيا كيدلو على تيجارة مزداهرة، ؤ كاينين أدلة مكتوبة ديال هوجومات د لڤارانݣيين على إسطانبول ؤ شمال لقوقاز، ؤ توسعات لي طرات سيرتو مابين عوام 900 ؤ 930.

مابين عوام 930 ؤ 1000، غادي يسيطرو ڤارانݣيين من منطقة نوڤݣورود على سّلطة، ؤ غادي يطورو تّيجارة ف لمنطقة مابين لبلطيق ؤ لبحر لكحل. دّور ديال لڤارانݣيين ف تأسيس إمارة روس لكيڤية محط نيقاش مابين تّوارخيا. تّوارخيا رّواسا كيميلو ل تقليل ؤلا ݣاع تجاهل دّور ديالهوم، ف لوقت لي تّوارخيا لغربيين كيميلو ل موبالغة دّور ديالهوم.

### إمارة كييڤ
[تصغير|إمارة [روس لكييڤية ف لقرن 11]]
ف 862 ميلادية، كان لأمير روريك، من شعب رّوس سّكانديناڤي، تّنتاخب حاكم ديال نوڤݣورود. ؤ ف 882، ؤليݣ لي حكم موراه فتح مدينة كييڤ، لي كانت قبل من داكشي كاتخلص ضرايب ل لخازار. إيݣور ولد روريك معا ولدو سڤياطوسلاڤ غادي يوسعو تيريطوار ديال رّوس، ؤ غادي يقضيو على مملكة لخازار ؤ يديرو هجومات عسكارية على لإمبراطورية لبيزنطية ؤ لإمبراطورية لفارسية. سڤياطوسلاڤ مات صغير على 29 عام، ؤ لمملكة غادي تعرف صيراع مابين ولادو، لي غادي تسالي ب لموت ديال جوج منهوم، ؤ طلوع ولدو ڤلاديمير لّول كا أمير ديال إمارة روس لكييڤية. لفترة د لحكم ديال ڤلاديمير ؤ ولدو ياروسلاڤ لحكيم كاتّعتابر لعصر دّهبي ديال مدينة كييڤ. لإمارة بدات كاتضعاف بسباب صّيراعات دّاخلية من لقرن 12، ؤ طاحت ف لقرن 13 معا لهجومات ديال لمنݣول.

ڤلاديمير لّول كان لعب دور كبير ف تنصير سّلاڤيين تحت لكنيسة لؤرطودوكسية شّرقية، ؤ أسس أول قانون سلاڤي شرقي. ب طّيحة ديال كييڤ ف يد لمنݣول، غادي يستاقلو مناطق من إمارة روس لكييڤية، من بينهوم جمهورية نوڤݣورود لي غادي تبقا مزداهرة، ولاكين وخا داكشي غادي تبقا تحت تّهديد لمنݣولي، ؤ كاتخلص ضّرايب ل لمنݣول حتال 1480. حدا جمهورية نوڤݣورود، غادي تبان بشوية بشوية واحد لإمارة مستاقلة سميتها دوكية ڤلاديمير، لي غادي تولي وحدة من لمنافسين سّياسيين ؤ تّيجاريين ديالها، ؤ لي فيها غادي تطور مدينة جديدة سميتها موسكو.

### دّوكية لكبيرة د موسكو
ف لوقت د لفوتوحات لمنݣولية، كانت موسكو مدينة تيجارية ماعندهاش أهمية كبيرة كاتّواجد ف لهامش ديال منطقة "دوكية ڤلاديمير". لموضع ديالها عطاها حيماية نسبية من لهجومات د لمنݣول، ؤ لويدان لي حداها عطاوها أكصي ل منطقة لبلطيق، لبحر لكحل ؤ لقوقاز. من لّخر د لقرن 13، توالاو على لحكم ديال لإمارة جّديدة لي لعاصيمة ديالها موسكو، ؤ كاتسما دّوكية لكبيرة د موسكو، ؤلا موسكوڤيا، عاداد ديال لحكّام من سّلالة د روريك. هد لحكّام، من دانيل أليكساندروڤيتش ؤ ولدو إيڤان لّول، كان عندهوم طموح كبير باش يطلّعو لأهمية د لمدينة ؤ لإمارة ديالهوم. إيڤان لّول دار تّيفاق معا لمنݣول لي عطاه متيازات خاصة ضد لمنافسين ديالو. ف لقرن 14، لؤمارا د موسكوڤيا وسعو تيريطوار ديالهوم، سيرتو إيڤان تّالت لعاضيم لي فتح لمناطق د تڤير ؤ نوڤݣورود، ؤ ضم أجزاء منهوم ل لإمارة ديالو.

حتال لعهد ديال إيڤان تّالت، كانو لؤمارا ديال سلالة روريك حكّام رئيسيين ديال موسكوڤيا، ولاكين ديما ف إطار تحالفات، ؤ سّلطة ديالهوم كانت قابلة ل نّيقاش. ولاكين إيڤان تّالت غادي يبدّل هادشي، فاش غادي يفرض سّلطة ديالو على لؤمارا لخرين د موسكوڤيا، ؤ غادي يخلّيهوم يعتارفو بيه ؤ ب لخولافا ديالو كا حكّام ؤطوقراطيين ف جميع لميادين (عسكارية، سياسية، قتيصادية) ؤ غادي يكون أول حاكم روسي كياخد لّقب ديال "تصار"، لموقابيل ديال قيصر ؤلا إمبراطور، ؤ "حاكم د رّواسا كاملين".

### روسيا تّصارية
لّقب د تصار غادي يتوكّد فاش إيڤان تّالت تجوج ب صوفيا پالايلوجينا، لي كانت أميرة بيزنطية ؤ بنت خو لإمبراطور لبيزنطي لّخراني، ؤ لقصر د لحاكم لموسكوڤي غادي ينقل ؤ يبدا يخدّم جميع طّقوس، لموصطلحات ؤ رّموز لإمبراطورية لبيزنطية. حفيدو إيڤان رّابع لخلاع غادي يتبّت لّقب د تصار، ب موباركة رسمية ديال لكنيسة لؤرطودوكسية. سّقوط ديال لقسطنطينية (دابا إسطانبول) ف يد لعتمانيين خلا تّصار د موسكوڤيا لحاكم لوحيد لي عندو أحقية ف لّقب ديال إمبراطور ف لعالم لمسيحي، علّاقل من لمنضور ديال لكنيسة لؤرطودوكسية. موسكو براسها ولات كاتسمّا "روما تّالتة" (بعد روما ؤ لقسطنطينية)، ؤ هاد تّصور غادي يكون عندو تأتير كبير على تّقافة د روسيا ؤ لوجدان د رّواسا ف لقرون لي جاو.

معا لّخر د لقرن 16، كانت موسكوڤيا توسّعات شرق جبال لؤرال. ولاكين لحروب ديالها ضد تحالف ديال مملكة پولونيا، دّوكية لكبيرة د ليتوانيا، مملكة سّويد ؤ لمملكة دّانونورڤيجية، لي تسمّات "لحروب لّيڤونية"، أدّات ل إضعافها، ؤ سقوط سّلالة د روريك، ؤ طّلوع ديال سلالة حاكمة جديدة هيّا سلالة رومانوڤ.

لفاميلة د رومانوڤ كانت طلعات ل لواجهة ملي تناسبو معا سّلالة د روريك، ب جواج تّصار إيڤان رّابع لخلّاع ب أناسطازيا رومانوڤا. سّلالة د روريك غادي تحبس ملي مات فيودور لّول ف 1598، ؤ موراها غادي تنوض لفوضا ف لبلاد، ب تتابع ديال شحال من مدّعي د لحكم، أغلبية مدعومين من دوال خرين، بحال سّويد ؤلا پولونيا. ف 21 فبراير 1613، لمجلس لفيودالي رّوسي غادي يختار مخاييل رومانوڤ كا تصار د روسيا ؤ لحالة غادي تبدا تستاقر مرة خرة.

هاد سّتيقرار كان سبابو سيرتو تّصاعد ديال لقوة د لكنيسة لؤرطودوكسية رّوسية، لي شي أفراد من رّومانوڤ كان عندهوم مناصب عالية فيها، ؤ لفعالية ديال لجهاز لإداري رّوسي لي كان خدّام مزيان حتا ف لفترات د لقلاقل.

موسكوڤيا بقات كاتزيد تّوسّع ف لقرن 17. ف لغرب شدّات ؤكرانيا لي كانت محتلاها پولونيا، ؤ ف شّرق وصلات لحدود ديالها ل لإمبراطورية شّينوية، ؤ سنات موعاهدات د سّلام معا بزاف د لبلدان. دخول ؤكرانيا تحت سّلطة د موسكوڤيا دخّل تّأتير لغربي على شلا مستويات، ف تّقافة، لمعمار، لأداب ؤ طّيكنولوجيا. تّصارات كانو سيرتو مهتمين ب طّيكنولوجيا لعسكارية.

### لإمبراطورية رّوسية

تصغير|تّوسعات ديال روسيا من عام 1300 تال 1945
ف 1721، تّصار پيوطر لعاضيم زاد ل راسو لّقب د إمبراطور، ؤ بدّل سّمية د لبلاد رسميّا من موسكوڤيا ل "لإمبراطورية رّوسية". وخا لإصلاحات لي بداها پيوطر لّول (لعاضيم) ردات روسيا من أقوى لبلدان ف ؤروپا، سّتيمرارية ديال نّيضام لفيودالي، لي كيخلي لقتيصاد معتامد بزاف على لفلاحة، ؤ كيخلي لفلاحين خدّامين بحال لعبيد عند نّوبالا، أدّا ل تزايد لفرق ف لقوة لقتيصادية ؤ سّياسية مابين روسيا ؤ ؤروپا لغربية، سيرتو مورا تورة صّيناعية.

ف لعهد ديال تّصارينا كاطارينا تّانية، لي شدّات لحكم ف 1762 بعدما قتلات راجلها پيوطر تّالت، غادي تزيد تّوسع لإمبراطورية ف لغرب ؤ لجنوب. ف 1783، خدات كريميا، ؤ 4 سنين موراها ناضت حرب على كريميا مابين روسيا ؤ لإمبراطورية لعتمانية. لموعاهدة د جاسي ف 1792 عطات أراضي جديدة ل روسيا ف لجنوب، ولاكين ماحققاتش لهدف رّئيسي ديال كاطارينا تّانية باش تجرّي على لعتمانيين من ؤروپا، ؤ تعاود تبني لإمبراطورية لبيزنطية. ف لغرب، مملكة پولونيا كانت بدات كاتضعاف ف لقرن 18، ؤ روسيا خدات منها أراضي بحال ليڤونيا ؤ بيلاروسيا. معا حلول عام 1795، پولونيا كانت تّمحات من لخاريطة. كاطارينا حاولات تدير إصلاحات إدارية ؤ جتيماعية، ولاكين ف لّخر هاد لإصلاحات ماكملوش ؤ مابدّلوش لوضعية لميزيرية د لفلاحين رّواسا. ب لموقابيل، نّوخبة لحاكمة د روسيا ولّات عندها متيازات كبيرة، ؤ ولّات متأترة بزاف ب لغرب ؤ بعيدة ف سّتيل د لحياة ؤ تّصورات ؤ لعقلية ديالها على عامة شّعب. هادشي غادي يوجّد لمينصة سّياسية ؤ جّتيماعية ل تّورة لي غادي تنوض ف 1917، لي غادي تقضي على نّيضام تّصاري د روسيا، ؤ لي تسمات تّورة لبولشوڤية.

لقرن 19 ؤ لبدية د لقرن 20 كانت فترة د لأزمة ف روسيا. من غير تّطور طّيكنولوجي لي عرفو لغرب ؤ لي تخلفات عليه روسيا، بداو كيبانو دوال قوية حداها، بحال ألمانيا لي وحّدها بيسمارك ف سّتينات د لقرن 19، جّاپون لي دازت من إصلاحات لمييجي د 1868 ؤ ولات دولة متقدمة، ؤ لميريكان لي خرجات من لحرب لأهلية شادة تيساع كبر ؤ قوية. وخا كانت روسيا إمبراطورية كبيرة لي باقة ف طور تّوسع، ماقدراتش تجينيري قدر كافي د لموارد لمالية باش تفينونسي صناعة عصرية لي تقدر تجاري لبلدان لغربية ؤلا علّاقل تنافسهوم تيجارياً. روسيا كانت ف واحد دّيليما بحيت يلا مشات ف تطور قتيصادي سريع بزاف غادي يأدي ل مشاكل داخيلية ؤ تورات، ؤ تطور تقيل بزاف غادي يردها معتامدة قتيصادياً بشكل كبير على لبلدان لمتقدمة. وخا داكشي هاد لفترة عرفات تحولات موهيمة على لمستوى سّياسي ؤ لفيكري، ؤ حتا ف تّقافة ؤ لأداب ؤ لموسيقا ؤ لفن ؤ لعولوم.

ف لبدية د لقرن 20، دخلات روسيا ف حرب معا جّاپون، لي غادي تأدي ل تورة داخيلية ف 1905. ؤ ف 1914 تجرّات بسباب تّحالفات ديالها ل لحرب لعالمية لولة، لي ماكانش مستاعدة ليها، شّي لي غادي يزيد يأزّم لوضعية ف لمجتمع رّوسي، ؤ غادي يأدّي ل تّورة رّوسية د 1917 لي معروفة ب تّورة لبولشوڤية. هاد تّورة بداوها ناشيطين يساريين لي كانو متأترين ب أفكار كارل ماركس ؤ قضات على نّيضام تّصاري ؤ لحكم ديال فاميلة رومانوڤ لي دام 3 د لقرون.

### تّورة لبولشوڤية ؤ لحرب لأهلية

ف لبدية د 1917، نّيضام د روسيا كان على بونت يطيح. لملاين كانو ديجا ماتو ف لحرب لعالمية لّولة، ؤ لقتيصاد د لبلاد عانا بزاف ف هاد لفترة. ف فبراير 1917 (ف تّقويم ليولياني، ؤلا مارس 1917 على حساب تّقويم لݣريݣوري)، بزاف د رّواسا جّيّاع ؤ لعمّال د لوزينات بداو موضاهرات ؤ حتيجاجات بشكل تلقائي، بسباب نقص لماكلة ؤ لفيول. لقوات لموساعيدة لي تسيفطات باش تقمعهم رفضات باش تّيري على لموتضاهرين، ؤ كاين منهوم لي نضمّ ليهوم ݣاع. ف نفس لوقت، تّصار نيكولاس تّاني كان مشا ل جّبهة باش يقود لجيش رّوسي، ؤ خلّا مراتو لي كانت عندها شعبية طايحة بزاف تحكم بلاصتو، ؤ ووزارا لي ماعندهومش كفاءة. شي يامات مورما بداو لموضاهرات، جوج د لمجموعات مستاقلين بانو على سّاحة، لي كلا وحدة فيهوم كانت كاتدّاعي بلي كاتمتّل شّعب رّوسي: "لّجنة تّنفيدية"، لي هيّا مؤسسة خلقاتها دّوما (شّومبرة سّفلية د لبرلمان رّوسي)، ؤ كانت معارضة ل تّصار، ؤ "لمومتلين د ليتيحاد د لعمال د پيطروݣراد ؤ لعساكريا". فاش نيكولاس تّاني حاول يرجع ل پيطروݣراد، لي كانت لعاصيمة د روسيا ديك سّاع، عتارضوه حتيجاجات ديال لعمال د سّكة د تّران. ؤ فاش عرف بلي شّعبية ديالو طاحت، تخلا على لحكم ل صالح خوه ميخاييل. ميخاييل رفض باش ياخد لعرش، ؤ ب هادشي طاح لحكم تّصاري ف روسيا.

هنا ولّا لحكم متقاسم مابين لحوكومة لمؤقاتة، لي كانت كاتمتل لمصالح د طّبقة لمتوسطة ؤ لبرجوازيين، ؤ "سّوڤييط د پيطروݣراد" لي كانت كاتمتّل لعمال ؤ طّبقة لفقيرة. هاد لّخرة ماكانتش ف لّول معارضة ل لحوكومة، ؤ ب لعكس دعات لأعضاء ديالها، من عمال ؤ عساكريا، باش يطيعو رؤاسا ؤ شّيفان ديالهوم طالمّا لأوامر ماكاتّعارضش معا لمبادئ شّتيراكية. لحوكومة من جيهتها بغات تدير سيستيم د لحكم بحال ف لغرب، ؤ عطات حرية د تّعبير، ؤ د صّحافة ؤ د دّين. مي ف ضرف شهورا، لوضعية زادت تأزّمات ؤ شحال من وزير ستاقلّ، ف لوقت لي لحرب ماكانتش غادة مزيان. ف أبريل 1917، لينين رجع ل روسيا، بعدما كان ساكن ف سويسرا. ؤ بدا كيحشد لأتباع ديالو باش يديرو تورة ضد لحوكومة. ف لأصل كانو جوج جماعات ف سّوڤييط د پيطروݣراد، لمينشيڤيك، لي كيمتّلو شتيراكيين معتادلين، ؤ لبولشيڤيك، لي عندهوم توجه توري. رّجوع د لينين قوّا لبولشيڤيك ؤ زاد ف لأعداد ديالهوم. ف يوليوز 1917، ناضو حتيجاجات تورية كبيرة د لعمال، لي دهشرات حتا لبولشيڤيك ؤ ماكانوش مستاعدين ليها. لحوكومة قدات تقمع هاد تّضاهرات، ؤ شدّات ليون طروتسكي، لي كان شّاف د لمينشيڤيك، ف لحبس، ؤ لينين هرب ل فينلاندا.

ف شتنبر، ليمينيين لموحافضين حتا هوما ناضو ضد لحوكومة لمؤقاتة لي كان كيقودها أليكسانر كيرينسكي، لي هوّا براسو كان يساري شتيراكي، ؤ حاولو ياخدو سّلطة ب نقيلاب عسكاري. كيرينسكي لي كان جمّد لأنشطة د لبولشيڤيين، رفع هاد لمنع، ؤ هادشي خلا لعمال باش يديرو شرع يدّيهوم ؤ يوقّفو نّقيلاب، لي كان كيقودو لجينيرال لاڤر كورنيلوڤ.

ف لخريف د 1917، شّعبية د لحوكومة لمؤقاتة كانت طاحت، ؤ لعمال ؤ لفلاحين بداو كيسيطرو على لوزينات ؤ لأراضي د لفلاحة من عند لملّاك لبرجوازيين، ب نتيخاب مومتيلين ديالهوم لي يتكلّفو ب تّسيير. ف هاد لفترة نيت، لبولشيڤيين كان ولا عندهوم تأتير كبير ف پيطروݣراد ؤ موسكو. ف أكتوبر 1917، لينين رجع ل روسيا، ؤ قدر يقنع لّجنة لمركازية لبولشيڤية بلي لماخدة د سّلطة ماغاديش تكون ب سّلم، ؤ بلي ضاروري يهزو سّلاح ضد لحوكومة. طروتسكي، لي كان خرج من لحبس، سيطر معا جماعتو على لقشلة لعسكارية د پيطروݣراد، ؤ بهادشي ضمن ل جماعتو سّلاح، ؤ حرم لحوكومة من أهم ديپو د سّلاح ف لبلاد. تّورة لبولشيڤية بدات بصّح ف 6 نونبر 1917، ملي رّايس د لحوكومة كيرينسكي حاول يمنع صّحافة لبولشيڤية. هادشي عتابروه لبولشيڤيين حاراكة ضدتورية، ؤ ستاغلو لفرصة باش يسيطرو على لمباني د لحوكومة ف نفس نّهار. ف 7 نونبر، لينين علن على طّيحة د لحوكومة لمؤقاتة. كيرينسكي حاول ينضّم مقاومة برا لعاصيمة، ولاكين ماصدقاتش ليه، ؤ ضطر باش يهرب من روسيا. ف ضرف سيمانات كانو لبولشيڤيين سيطرو على موسكو بشكل فيعلي، ؤ شدو سّلطة. باش يقدر يركّز على لوضعية ف دّاخل، لينين ضطر يسني موعاهدة د توقاف تّير د لقرطاس معا ألمانيا، لي تخلّات فيها روسيا على لمناطق د لبلطيق، پولونيا، ؤ ؤكرانيا ل ألمانيا، ؤ شي مناطق من لقوقاز ل لإمبراطورية لعتمانية. لعاصيمة پيطروݣراد ديك سّاع ولات قريبة بزاف ل لحدود جّديدة د روسيا، ؤ هادشي خلا لحوكومة د لبولشيڤيين تحوّل لعاصيمة ل موسكو.

ف أبريل 1918، بدات حرب أهلية ف روسيا، لي تواجهات فيها قوّات ضدشيوعية، كيقودوها ضبّاط من لعسكر تّصاري لقديم، ؤ لي تسمّاو لجيش لبيض، ؤ لقوات د شّيوعيين ب لقيادة د ليون طروتسكي لي ولا كوميسار د لحرب ف لحوكومة، لي تسماو لجيش لحمر. هاد لحرب كانت مصيرية ؤ حددات لموستقبال د روسيا ف لعقود لي تبعاتها. لجيش لبيض كان مدعوم من طاراف لبلدان لي كانو حولافا د روسيا ف لحرب لعالمية، لي هوما فرانسا، بريطانيا ؤ لميريكان، لي نزّلو عساكريا ديالهوم ف روسيا باش يدعمو لبرجوازيين. لحولافا كانو خايفين تنوض تورة شتيراكية عالمية. لجيش لبيض لي كان مشتّت جغرافياً ؤ إيديولوجياً، خسر ف معراكة مورا معراكة قدّام لجيش لحمر، ؤ لحولافا لي شعوبهوم عيّاتهوم لحرب ضطرو يسحبو لقوات ديالهوم من روسيا. معا لمجي د عام 1922، كانو شّيوعيين ربحو لحرب. ولاكين باش يقضيو على جميع شكال لموعارضة ف روسيا، حيّدو جميع لإصلاحات لي كانت دارت لحوكومة لمؤقتة د كيرينسكي، ؤ قمعو لحريات ب شكالها.

ف نفس لوقت ؤ لحرب لأهلية شاعلة، روسيا حاولات ترد لأراضي لي تخلات عليهوم ل ألمانيا، ؤ قدرات تشد بيلاروسيا (ف يناير 1919)، ؤكرانيا (مارس 1919)، أزيربيدجان (أبريل 1920)، أرمينيا (نونبر 1920)، ؤ جورجيا (مارس 1921). ولاكين ماقدّاش ترد لمناطق د لبلطيق لي بانو فيها جمهوريات جديدة د لاتڤيا، إسطونيا ؤ ليتوانيا. فينلاندا لي عتارفات بيها روسيا ف دجنبر 1917، ؤ پولونيا، لي تولدات من جديد بعد جوج قرون د سّيطرة رّوسية، قدرو يحافضو على سّتيقلالية ديالهوم.

ف دجنبر 1922، باش يتجنّب مطايفة معا لقوميين د كلا بلاد لي ولات تابعة ل روسيا، ؤ ف نفس لوقت مايعطيهومش ستيقلالية كاملة، لحيزب شّيوعي سنا تّيفاقية لي أسسات ليتيحاد سّوڤياتي. لبلدان على لحافة د هاد ليتيحاد لفيديرالي كانت كاتمتّع ب ستيقلالية تقافية ؤ عندها حوكومة شيوعية ديالها، ولاكين ف سّياسة ؤ ليقتيصاد كانو تابعين ل سّلطة لمركزية لي كاينة ف موسكو، لي مشكّلة ف أغلبيتها من رواسا. معا لمجي د عام 1936، كانو 11 دولة فيديرالية ف ليتيحاد سّوڤياتي.

### ليتيحاد سّوڤياتي

لفترة د لحرب لأهلية عرفات سياسات قمعية لي تسمّات "شّيوعية د لحرب" (يعني سّياسات شّيوعية ف لفترة د لحرب لأهلية)، ؤ لي أدّات ل تورات داخلية من طاراف لعمال ب راسهوم، بسباب نّهيار د لقتيصاد. رّوبل طاحت قيمتو ل درجة بلي نّاس ولاو كيشدّو لخلصة ب لماكلة، حيت لفلوس مابقات عندهوم تا قيمة. لحيزب شيوعي لبولشوڤي، لي دابا ولا حاكم بوحدو حيّد لمسؤولين لي نتاخبوهوم لعمّال باش يسيّرو لوزينات، ؤ دار بلاصتهوم خوبارا ف تّسيير باش ترجع لإنتاجية صّيناعية كي كانت. لينين حبس "شّيوعية د لحرب" ؤ بدا مجموعة د لإصلاحات لي شي وحدين منهوم كانو ضد لمبادئ د شّيوعية، بحال ميلكية خاصة محدودة. ولاكين هاد لإصلاحات حبسو ملي مات على غفلة ف 1924. تّابع ديالو، جوزيف سطالين كانت عندو شوفة خرة ل تسيير لبلاد.

### روسيا ليتيحادية

## أهم شّخصيات
### صيونص
* ديميتري مينديلييڤ

### أداب
* فيودور دوسطوييڤسكي
* ليو طولسطوي
### سياسة
* ڤلاديمير پوتين
* ڤلاديمير لينين
* سطالين
* ليون طروتسكي
* ميخاييل ݣورباتشيڤ
* ݣريݣوري راسپوتين
### موسيقا
* پيوطر تشايكوڤسكي
### سپور
* ماريا شاراپوڤا

## نويطات

## مصادر


تصنيف:بلدان د أسيا
تصنيف:مقالات فيها مصدر و 3000 بايت
تصنيف:بلدان د ؤروپا
تصنيف:تأسيسات د 1991 ف أسيا
تصنيف:تأسيسات د 1991 ف ؤروپا